CELEX: 62020CN0707
Language: el
Date: 2020-12-30 00:00:00
Title: Υπόθεση C-707/20: Αίτηση προδικαστικής αποφάσεως την οποία υπέβαλε το Upper Tribunal (Tax and Chancery Chamber) (Ηνωμένο Βασίλειο) στις 30 Δεκεμβρίου 2020 — Gallaher Limited κατά Commissioners for Her Majesty’s Revenue & Customs

29.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 110/20
            
         
      Αίτηση προδικαστικής αποφάσεως την οποία υπέβαλε το Upper Tribunal (Tax and Chancery Chamber) (Ηνωμένο Βασίλειο) στις 30 Δεκεμβρίου 2020 — Gallaher Limited κατά Commissioners for Her Majesty’s Revenue & Customs
      (Υπόθεση C-707/20)
      (2021/C 110/21)
      Γλώσσα διαδικασίας: η αγγλική
      
         Αιτούν δικαστήριο
      
      Upper Tribunal (Tax and Chancery Chamber)
      
         Διάδικοι στην υπόθεση της κύριας δίκης
      
      
         Εκκαλούσα: Gallaher Limited
      
         Εφεσίβλητοι: Commissioners for Her Majesty’s Revenue & Customs
      
         Προδικαστικά ερωτήματα
      
      
                  1)
               
               
                  Μπορεί να γίνει επίκληση του άρθρου 63 ΣΛΕΕ όσον αφορά εθνική ρύθμιση, όπως οι Group Transfer Rules (κανόνες σχετικά με τις ενδοομιλικές μεταβιβάσεις), η οποία έχει εφαρμογή μόνο στους ομίλους εταιριών;
               
            
                  2)
               
               
                  Ακόμη και αν δεν μπορεί να γίνει γενικότερα επίκληση του άρθρου 63 ΣΛΕΕ όσον αφορά τους Group Transfer Rules (κανόνες σχετικά με τις ενδοομιλικές μεταβιβάσεις), μπορεί εντούτοις να γίνει επίκληση της εν λόγω διατάξεως:
                  
                              α)
                           
                           
                              όσον αφορά κινήσεις κεφαλαίων από μητρική εταιρία με έδρα σε κράτος μέλος της Ένωσης προς θυγατρική με έδρα στην Ελβετία, όταν η μητρική εταιρία κατέχει το 100 % των μετοχών τόσο της εδρεύουσας στην Ελβετία θυγατρικής όσο και της εδρεύουσας στο Ηνωμένο Βασίλειο θυγατρικής η οποία φέρει τη φορολογική επιβάρυνση;
                           
                        
                              β)
                           
                           
                              όσον αφορά κίνηση κεφαλαίων από θυγατρική με έδρα στο Ηνωμένο Βασίλειο, η οποία ανήκει εξ ολοκλήρου στη μητρική εταιρία, προς θυγατρική με έδρα στην Ελβετία, η οποία ανήκει επίσης εξ ολοκλήρου στην ίδια, εδρεύουσα σε κράτος μέλος της Ευρωπαϊκής Ένωσης, μητρική εταιρία, δεδομένου ότι οι πρώτες δύο εταιρίες είναι αδελφές εταιρίες και δεν συνδέονται μεταξύ τους με σχέση μητρικής-θυγατρικής εταιρίας;
                           
                        
            
                  3)
               
               
                  Συνιστά φορολογική ρύθμιση, όπως οι Group Transfer Rules (κανόνες σχετικά με τις ενδοομιλικές μεταβιβάσεις), η οποία προβλέπει την άμεση φορολόγηση κατά την έξοδο από τη χώρα της μεταβιβάσεως περιουσιακών στοιχείων από εταιρία με έδρα στο Ηνωμένο Βασίλειο προς αδελφή εταιρία με έδρα στην Ελβετία (και η οποία δεν ασκεί εμπορική δραστηριότητα στο Ηνωμένο Βασίλειο μέσω μόνιμης εγκαταστάσεως), αμφότερες εκ των οποίων ανήκουν εξ ολοκλήρου στην ίδια, εδρεύουσα σε άλλο κράτος μέλος, μητρική εταιρία, στην περίπτωση κατά την οποία η ως άνω μεταβίβαση θα ήταν ουδέτερη από φορολογικής απόψεως εφόσον και η αδελφή εταιρία είχε την έδρα της στο Ηνωμένο Βασίλειο (ή ασκούσε εμπορική δραστηριότητα στο Ηνωμένο Βασίλειο μέσω μόνιμης εγκαταστάσεως), περιορισμό της ελευθερίας εγκαταστάσεως της μητρικής εταιρίας κατά το άρθρο 49 ΣΛΕΕ ή, κατά περίπτωση, περιορισμό της ελεύθερης κινήσεως των κεφαλαίων κατά το άρθρο 63 ΣΛΕΕ;
               
            
                  4)
               
               
                  Εφόσον μπορεί να γίνει επίκληση του άρθρου 63 ΣΛΕΕ:
                  
                              α)
                           
                           
                              συνιστά η μεταβίβαση των επίμαχων εμπορικών σημάτων και των συναφών περιουσιακών στοιχείων από την GL στην JTISA, έναντι αντιπαροχής η οποία είχε συμφωνηθεί ούτως ώστε να ανταποκρίνεται στην αγοραία αξία των ως άνω σημάτων, κίνηση κεφαλαίων κατά την έννοια του άρθρου 63 ΣΛΕΕ;
                           
                        
                              β)
                           
                           
                              συνιστούν οι κινήσεις κεφαλαίων που πραγματοποίησε η JTIH προς την JTISA, ήτοι την εδρεύουσα στην Ελβετία θυγατρική της, άμεσες επενδύσεις κατά την έννοια του άρθρου 64 ΣΛΕΕ;
                           
                        
                              γ)
                           
                           
                              δεδομένου ότι το άρθρο 64 ΣΛΕΕ έχει εφαρμογή μόνο σε ορισμένα είδη κινήσεων κεφαλαίων, μπορεί το άρθρο 64 ΣΛΕΕ να έχει εφαρμογή σε περίπτωση κατά την οποία οι κινήσεις κεφαλαίων μπορούν να χαρακτηριστούν συγχρόνως ως άμεσες επενδύσεις (οι οποίες μνημονεύονται στο άρθρο 64 ΣΛΕΕ) και ως άλλου είδους κινήσεις κεφαλαίων οι οποίες δεν μνημονεύονται στο άρθρο 64 ΣΛΕΕ;
                           
                        
            
                  5)
               
               
                  Εφόσον στοιχειοθετείται περιορισμός, και δεδομένου ότι δεν αμφισβητείται ότι ο περιορισμός δικαιολογούνταν καταρχήν από επιτακτικούς λόγους δημοσίου συμφέροντος (ήτοι την ανάγκη διατηρήσεως της ισόρροπης κατανομής της εξουσίας επιβολής φόρων), ήταν ο εν λόγω περιορισμός αναγκαίος και αναλογικός κατά την έννοια της νομολογίας του Δικαστηρίου, λαμβανομένου ιδίως υπόψη ότι ο οικείος φορολογούμενος πραγματοποίησε, ως αντάλλαγμα για τη μεταβίβαση, κέρδη ανερχόμενα στην πλήρη αγοραία αξία του περιουσιακού στοιχείου;
               
            
                  6)
               
               
                  Σε περίπτωση προσβολής της ελευθερίας εγκαταστάσεως και/ή του δικαιώματος ελεύθερης κυκλοφορίας των κεφαλαίων:
                  
                              α)
                           
                           
                              επιβάλλει το δίκαιο της Ένωσης την ερμηνεία ή τη μη εφαρμογή της εθνικής νομοθεσίας κατά τρόπο παρέχοντα στην GL τη δυνατότητα αναβολής της πληρωμής του φόρου;
                           
                        
                              β)
                           
                           
                              Σε περίπτωση καταφατικής απαντήσεως, επιβάλλει το δίκαιο της Ένωσης την ερμηνεία ή τη μη εφαρμογή της εθνικής νομοθεσίας κατά τρόπο παρέχοντα στην GL τη δυνατότητα αναβολής της πληρωμής του φόρου μέχρις ότου τα περιουσιακά στοιχεία μεταβιβαστούν εκτός του υποομίλου του οποίου είναι μητρική η εδρεύουσα στο άλλο κράτος μέλος εταιρία (δηλαδή «κατά τη χρονική στιγμή της πραγματοποιήσεως») ή μπορεί η δυνατότητα τμηματικής καταβολής του φόρου (δηλαδή «με πληρωμή σε δόσεις») να αποτελέσει αναλογικό αντισταθμιστικό μέτρο;
                           
                        
                              γ)
                           
                           
                              Εφόσον, καταρχήν, η δυνατότητα καταβολής του φόρου σε δόσεις μπορεί να αποτελέσει αναλογικό αντισταθμιστικό μέτρο:
                              
                                          i)
                                       
                                       
                                          ισχύει τούτο μόνον αν το εθνικό δίκαιο προέβλεπε την ως άνω δυνατότητα κατά το χρονικό σημείο της μεταβιβάσεως των περιουσιακών στοιχείων ή είναι συμβατή με το δίκαιο της Ένωσης η εκ των υστέρων παροχή της εν λόγω δυνατότητας ως αντισταθμιστικού μέτρου (ήτοι η εκ των υστέρων παροχή της εν λόγω δυνατότητας από τον εθνικό δικαστή μέσω εφαρμογής σύμφωνης προς το δίκαιο της Ένωσης ερμηνείας ή μη εφαρμογής της οικείας ρυθμίσεως);
                                       
                                    
                                          ii)
                                       
                                       
                                          Επιβάλλει το δίκαιο της Ένωσης στα εθνικά δικαστήρια την υποχρέωση να επιδικάζουν το αντισταθμιστικό εκείνο μέτρο το οποίο θίγει την οικεία ελευθερία του δικαίου της Ένωσης στον ελάχιστο δυνατό βαθμό ή αρκεί τα εθνικά δικαστήρια να επιδικάζουν αντισταθμιστικό μέτρο το οποίο, μολονότι είναι αναλογικό, αποκλίνει από το ισχύον εθνικό δίκαιο στον ελάχιστο δυνατό βαθμό;
                                       
                                    
                                          iii)
                                       
                                       
                                          Ποιος είναι ο απαιτούμενος χρόνος της καταβολής δόσεων;
                                       
                                    
                                          iv)
                                       
                                       
                                          Περαιτέρω, αντίκειται στο δίκαιο της Ένωσης αντισταθμιστικό μέτρο που συνίσταται σε σύστημα καταβολής σε δόσεις στο πλαίσιο του οποίου οι οικείες καταβολές καθίστανται απαιτητές προ της ημερομηνίας κατά την οποία τα ανακύπτοντα μεταξύ των διαδίκων ζητήματα επιλύονται οριστικώς, ήτοι πρέπει οι προθεσμίες των δόσεων να προβλέπονται ex nunc;